## Odluka (Ustavnog suda Hrvatske broj U/I-156/1990. od 13. prosinca 1990.)

### NN 57/1990 (27.12.1990.), Odluka (Ustavnog suda Hrvatske broj U/I-156/1990. od 13. prosinca 1990.)

# USTAVNI SUD HRVATSKE

Ustavni sud Hrvatske, na sjednici 13. prosinca 1990. godine, donio je

## ODLUKU

1. Odbija se prijedlog Međuopćinske samoupravne vodoprivredne interesne
zajednice za slivno područje Vuke - Drave - Dunava iz Osijeka za ocjenu
ustavnosti odredaba člana 4. stava 2. točke 4, člana 125. točke 3. i člana
127. Zakona o vodama ("Narodne novine", br. 10/90. pročiščeni
tekst).

2. Ova odluka objavit će se u "Narodnim novinama".

Obrazloženje

Odredbama citiranim u izreci određuje se da su od posebnoga društvenog
interesa u vodoprivrednoj djelatnosti poslovi uređenja, održavanja i obavljanja
hidromelioracijskih objekata i uređaja, a da javno poduzeće za slivno područje
obavlja i poslove redovnog održavanja, obnavljanja i čuvanja hidromelioracijskih
objekata i zaštitnih vodoprivrednih objekata značajnih za slivno područje,
kao i stručne, administrativne i druge poslove za samoupravnu vodoprivrednu
interesnu zajednicu. Predlagač smatra da se navedenim odredbama Zakona
o vodama ("Narodne novine", br. 10/90 - pročiščeni tekst) javno
vodoprivredno poduzeće za slivno područje dovodi u monopolski položaj.
Navodi da poslovi navedeni osporenim odredbama kao poslovi od posebnoga
društvenog interesa u oblasti vodoprivrede to po svom karakteru nisu, te
da stoga propisivanje da te poslove obavlja isključivo javno vodoprivredno
poduzeće za slivno područje nije u skladu s odredbama člana 60. Ustava
Republike Hrvatske. Ustavni sud Hrvatske, ocjenjujući osporene odredbe,
odbio je prijedlog za ukidanje navedenih odredaba iz slijedećih razloga:
Prema točkama 10. i 11. Amandmana XL. na Ustav Republike Hrvatske voda,
vodotoci i druga prirodna bogatstva i dobra u općoj upotrebi, kao dobra
od općeg interesa, uživaju posebnu zaštitu i koriste se uz uvjete i na
način propisan zakonom, te se moraju iskorištavati u skladu sa zakonom
predviđenim općim uvjetima kojima se osigurava njihovo racionalno iskorištavanje
i drugi opći interesi. U skladu s navedenim ustavnim ovlaštenjem zakonodavac
je bio ovlašten osporenom odredbom člana 4. Zakona o vodama propisati poslove
koji se u vodoprivrednoj djelatnosti smatraju poslovima od posebnoga društvenog
interesa. On je, cijeneći značenje pojedinih vodoprivrednih poslova, propisao
da su poslovi od posebnog društvenog interesa i poslovi uređenja, održavanja
i obnavljanja hidromelioracijskih objekata i uređaja. Zakonodavac je također,
u skladu s odredbama točaka 10. i 11. Amandmana XL. na Ustav Republike
Hrvatske i članom 51. Ustava, bio ovlašten osporenom odredbom člana 125.
točke 3. Zakona propisati kako obavezu osnivanja javnog vodoprivrednog
poduzeća za slivno područje, tako i djelatnost tog poduzeća. Budući da
su poslovi uređivanja, održavanja i obnavljanja hidromelioracijskih objekata
i uređaja Zakonom utvrđeni kao poslovi od posebnoga društvenog interesa,
zakonodavac se osporenom odredbom opredijelio, a na što je Ustavom ovlašten,
da te poslove obavlja javno vodoprivredno poduzeće za slivno područje.
Zakonom se moglo propisati da ta poduzeća obavljaju i poslove navedene
u članu 127. Zakona za samoupravnu vodoprivrednu interesnu zajednicu. Naime,
osporene su odredbe izraz zakonodavne politike u oblasti vodoprivrede te
njene racionalizacije, kojima se ne vrijeđa odredbe člana 60. Ustava. To
su razlozi zbog kojih je odlučeno kao u izreci.

Broj: U/I-156/1990.

Zagreb, 13. prosinca 1990.

USTAVNI SUD HRVATSKE

Predsjednik

**Jadranko Crnić, v. r.**

Odluka, NN 57/1990-1114